WHO dypt bekymret over økt smittespredning i Europa

Verdens helseorganisasjon (WHO) er dypt bekymret over den alarmerende spredningen av koronavirus som nå finner sted i en rekke europeiske land.

– Septembertallene bør være en vekker for oss alle, sier lederen for WHOs virksomhet i Europa, Hans Kluge.

Økt testing kan ifølge Kluge være en medvirkende forklaring til at stadig flere får påvist smitte, men han er også bekymret over økt smittespredning og oppfordrer europeiske land til ikke å lempe på karantenebestemmelsene.

– Selv om disse tallene reflekterer mer omfattende testing, viser de også alarmerende smittespredning i hele regionen, sier Kluge.

Drøyt 4,2 millioner europeere har til nå fått påvist koronasmitte, og det er registrert nærmere 215.000 koronarelaterte dødsfall.